  Майя Бывальцева Удмуртилэн тӧроез тазалыкез утён удысын инвесторъёсын ужез паськытатыны куриз. Александр Соловьёв со сярысь вераз 9-тӥ южтолэзе ортчем аппарат кенешонын. Элькунысь Инвестициосты азинтонъя агентстволэн со одӥгез валтӥсь ужпумез, пусйиз тӧро. «Тазалыкез утён удыс пумысен трос ӝожтӥськонъёсты кылӥськомы. Но ваньмыз сокем урод ӧвӧл. Оглом, уж шонер ӧръя мынэ. Ваньмыз лэсьтӥське эм юрттэтлэсь ӟечлыксэ будэтон но сое шаерамы улӥсьёслы матэгес карон понна. Та ласянь бадӟым инты басьтэ кунлэн но ужбергатонлэн валче ужамзы. Удмуртиысь Тазалыкез утёнъя министерствое туннэ 34 ӵектонъёс вуэмын. Инвестициосты азинтонъя агентстволэн ужпумез — инвесторъёсын ужез паськытатон, инвестици ӵектосъёсты быръён», — пусйиз Александр Соловьёв. Солэн верамезъя, эмъюртъёсты пуктон ужез элькун азьланьтоз. Ижкарысь Ленин ёросын поликлиникаез пуктон ужез быдэстыны чакламын. Со сяна, Эграын но Ярын эмъяськонниосты лэсьтон азьаланьтӥськоз. Та дыре Ижкарысь Октябрь ёросысь поликлиника ӝутон ужпум эскериське. Озьы ик туэ Эграысь но Уваысь ёрос эмъяськонниосын вирсэр висёнъёсты эмъян центръёс усьтыны чакламын. Тазалыкез утёнъя министр Алексей Чуршин верамъя, 2016-тӥ арлы элькун коньдэтын удыслы 644 миллион манет пала чакламын. Тегъёс: Тазалык АлексейЧуршин АлександрСоловьёв инвестициос  